               EUROPSKA KOMISIJA
            Bruxelles, 9.3.2018.
            COM(2018) 121 final
            2018/0055(NLE)
            Prijedlog
            ODLUKE VIJEĆA
            o stajalištu koje će se zauzeti u ime Europske unije u Vijeću ministara AKP-a i EU-a u pogledu revizije Priloga I.C Sporazumu o partnerstvu između AKP-a i EU-a

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje u ime Unije treba zauzeti u Vijeću ministara AKP-a i EU-a u vezi s predviđenim donošenjem odluke Vijeća ministara o preraspodjeli sredstava za financiranje suradnje unutar AKP-a i međuregionalne suradnje više ili svih država AKP-a.

               2.Kontekst prijedloga

               2.1.Sporazum o partnerstvu između AKP-a i EU-a („Sporazum iz Cotonoua”)

               Cilj je Sporazuma o partnerstvu između AKP-a i EU-a
                  1
                („Sporazum”) pridruživanje između Europske unije i država AKP-a. Sporazum je stupio na snagu 1. travnja 2003. te je revidiran 2005. i 2010. u skladu s klauzulom o preispitivanju tog Sporazuma svakih pet godina.

               U skladu s člankom 95. stavkom 2. Sporazuma financijski protokoli utvrđuju se za određeno razdoblje. Takvi financijski protokoli određuju ukupni iznos financijske pomoći EU-a.

               Odlukom br. 1/2013 Vijeća ministara AKP-a i EU-a od 7. lipnja 2013.
                  2
                donesen je financijski protokol za razdoblje 2014.–2020., a sastavljen je u obliku Priloga I.C Sporazumu.

               U članku 100. Sporazuma o partnerstvu između AKP-a i EU-a navodi se da Vijeće ministara AKP-a i EU-a na temelju preporuke Odbora AKP-a i EU-a za suradnju u financiranju razvoja može revidirati, pregledati i/ili izmijeniti priloge tom sporazumu.

               U članku 15. točki 2. podtočki (b) Sporazuma navodi se da su dužnosti Vijeća ministara AKP-a i EU-a donošenje odluka nužnih za provedbu odredaba Sporazuma.

               2.2.Vijeće ministara AKP-a i EU-a

               Vijeće ministara AKP-a i EU-a može donositi odluke koje su pravno obvezujuće za stranke. Vijeće ministara sastoji se od članova Vijeća Europske unije s jedne strane te člana vlade svake države AKP-a s druge strane. Dužnost predsjednika Vijeća ministara naizmjenično obavljaju član Vijeća Europske unije i član vlade jedne od država AKP-a. Vijeće se u pravilu sastaje jednom godišnje na inicijativu predsjednika ili kad god se to procijeni potrebnim, u obliku i geografskom sastavu primjerenom za pitanja o kojima će se raspravljati.

               2.3.Predviđeni akt Vijeća ministara AKP-a i EU-a

               Vijeće ministara AKP-a i EU-a treba donijeti odluku o promjeni Priloga I.C Sporazumu o partnerstvu između AKP-a i EU-a („predviđeni akt”).

               Ta odluka primjenjivat će se na točku 2. podtočke (a) i (b) Priloga I.C i odnosit će se na preraspodjelu dodijeljenih sredstava za suradnju unutar AKP-a i međuregionalnu suradnju više ili svih država AKP-a.

               S jedne strane, 425 milijuna EUR oduzet će se od iznosa dodijeljenih sredstava za financiranje nacionalnih i regionalnih okvirnih programa iz točke 2. podtočke (a) Priloga I.C.

               S druge strane, sredstva za financiranje suradnje unutar AKP-a i međuregionalne suradnje iz točke 2. podtočke (b) Priloga I.C povećat će se za 425 milijuna EUR u cilju doprinosa financiranju dvaju inicijativa: inicijative „Spotlight” i Globalnog partnerstva za obrazovanje (GPE).

               Inicijativa „Spotlight” zajednička je inicijativa EU-a i UN-a za globalno djelovanje čija je svrha spriječiti i odgovoriti na nasilje nad ženama i djevojčicama u ciljnim zemljama.

               Glavni je cilj GPE-a aktivno poduzimanje mjera na globalnoj i nacionalnoj razini u cilju postizanja kvalitetnog obrazovanja i učenja za sve uključivim partnerstvom, usmjerenošću na djelotvorne obrazovne sustave i financiranjem osnovnog obrazovanja.

               Financijska sredstva za suradnju unutar AKP-a bit će dodijeljena u okviru Europskog fonda za razvoj iz opće pričuve za nacionalne i regionalne okvirne programe kako slijedi:

               – iznos od 350 milijuna EUR dodjeljuje se inicijativi „Spotlight”,

               – iznos od 75 milijuna EUR dodjeljuje se GPE-u.

               Predviđeni akt postat će obvezujući za stranke u skladu s člankom 15. stavkom 3. Sporazuma, kojim je predviđeno da Vijeće ministara AKP-a i EU-a može donositi odluke koje su obvezujuće za stranke.

               3.Stajalište koje treba zauzeti u ime Unije

               U skladu sa člankom 100. Sporazuma o partnerstvu između AKP-a i EU-a, Vijeće ministara AKP-a i EU-a može, na temelju preporuke Odbora AKP-a i EU-a za suradnju u financiranju razvoja, revidirati, pregledati i/ili izmijeniti Sporazum.

               Europska unija izrazito se zalaže za rodnu ravnopravnost, osnaživanje žena svih dobi i uklanjanje svih oblika nasilja nad ženama i djevojčicama diljem svijeta.

               Inicijativa „Spotlight” zajednička je inicijativa EU-a i UN-a čija je svrha spriječiti i odgovoriti na nasilje nad ženama i djevojčicama u ciljnim zemljama. Službeno je pokrenuta na 72. Općoj skupštini UN-a, 20. rujna 2017.

               Na temelju dokaza inicijativa „Spotlight” bit će usmjerena na posebne oblike seksualnog i rodno uvjetovanog nasilja koji prevladavaju ili su vrlo rašireni u određenim regijama te će se tako doprinijeti postizanju 5. cilja održivog razvoja – rodne ravnopravnosti.

               Za inicijativu za rodnu ravnopravnost uspostavit će se mehanizam fonda s više donatora kojim će upravljati izvršni ured glavnog tajnika UN-a. Sredstva će se dodijeliti putem instrumenta EU-a za razvojnu suradnju (DCI) za Latinsku Ameriku i Aziju te Europskog razvojnog fonda (EDF) za zemlje AKP-a.

               Inicijativom GPE podržava se postizanje triju ciljeva na visokoj razini. Prva dva cilja odnose se na jednakost koja uključuje rodnu ravnopravnost i uključenost te visokokvalitetno podučavanje i učenje. Treći je cilj izgradnja jačih obrazovnih sustava koji bi omogućavali pružanje pravičnih i kvalitetnih obrazovnih usluga. Inicijativa je uspostavljena 2012. kako bi se izvršile obveze u pogledu obrazovanja na globalnoj razini preuzete na Svjetskom obrazovnom forumu u Dakaru i Milenijskom sastanku na vrhu.

               GPE je partnerstvo s više dionika i platforma za financiranje kojom se želi ojačati obrazovne sustave u zemljama s niskim i nižim srednjim dohotkom poboljšanjem sektorskih programa za obrazovanje i njihove provedbe.

               EU i Skupina zemalja AKP-a podržavaju GPE od 2005. Nastavak financiranja ovog partnerstva uklapa se u politički okvir EU-a i AKP-a.

               Obje inicijative jesu i bit će u skladu s Europskim konsenzusom o razvoju, kojim se promiče sveobuhvatniji pristup ljudskom razvoju. U pogledu obrazovanja, tim se pristupom omogućava veća podrška uključivom i pravičnom kvalitetnom obrazovanju za sve i cjeloživotnom učenju (4. cilj održivog razvoja), s posebnim naglaskom na promicanje rodne ravnopravnosti (5. cilj održivog razvoja).

               Komisija stoga predlaže Vijeću da donese ovu odluku.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava koja se odnose na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  3
               .

               4.1.2.Primjena u ovom slučaju

               Vijeće ministara AKP-a i EU-a tijelo je osnovano sporazumom, to jest Sporazumom iz Cotonoua.

               Akt koji Vijeće ministara AKP-a i EU-a treba donijeti akt je koji proizvodi pravne učinke. Prema međunarodnom pravu predviđeni akt bit će obvezujući u skladu s člankom 100. Sporazuma iz Cotonoua.

               Predviđeni akt ne dopunjuje niti izmjenjuje institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na „razvojnu suradnju”. Stoga je materijalna pravna osnova za predloženu odluku članak 209. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 209. stavak 2. UFEU-a u vezi s člankom 218. stavkom 9.

               5.Objava predviđenog akta

               S obzirom na to da će se akt Vijeća ministara AKP-a i EU-a primjenjivati na Prilog I.C Sporazumu iz Cotonoua, primjereno ga je nakon donošenja objaviti u Službenom listu Europske unije.

               2018/0055 (NLE)

               Prijedlog

               ODLUKE VIJEĆA

               o stajalištu koje će se zauzeti u ime Europske unije u Vijeću ministara AKP-a i EU-a u pogledu revizije Priloga I.C Sporazumu o partnerstvu između AKP-a i EU-a

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 209., u vezi s člankom 218. stavkom 9.,

               uzimajući u obzir Sporazum o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane (dalje u tekstu „Sporazum o partnerstvu između AKP-a i EU-a”)
                  4
               ,

               uzimajući u obzir prijedlog Europske komisije,

               budući da:

               (1)Sporazum o partnerstvu između članica Skupine afričkih, karipskih i pacifičkih država (AKP) s jedne strane i Europske zajednice i njezinih država članica s druge strane („Sporazum o partnerstvu između AKP-a i EU-a”), potpisan je u Cotonouu 23. lipnja 2000. Sporazum o partnerstvu između AKP-a i EU-a stupio je na snagu 1. travnja 2003. te je revidiran 2005. i 2010. u skladu s klauzulom o preispitivanju Sporazuma svakih pet godina.

               (2)U skladu s člankom 95. stavkom 2. Sporazuma o partnerstvu između AKP-a i EU-a financijski protokoli utvrđuju se za određeno razdoblje. Takvi financijski protokoli utvrđuju ukupni iznos financijske pomoći EU-a. Odlukom br. 1/2013 Vijeća ministara AKP-a i EU-a od 7. lipnja 2013.
                  5
                donesen je financijski protokol za razdoblje 2014.–2020., u obliku Priloga I.C Sporazumu.

               (3)U skladu s člankom 100. Sporazuma o partnerstvu između AKP-a i EU-a, Vijeće ministara AKP-a i EU-a može, na temelju preporuke Odbora AKP-a i EU-a za suradnju u financiranju razvoja revidirati, pregledati i/ili izmijeniti Sporazum.

               (4)Unija bi trebala podržati preraspodjelu sredstava u okviru Priloga I.C Sporazumu o partnerstvu između AKP-a i EU-a tako da se dio sredstava dodijeljenih za financiranje nacionalnih i regionalnih okvirnih programa prenamijeni za financiranje suradnje unutar AKP-a i međuregionalne suradnje više ili svih država AKP-a.

               (5)S obzirom na to da će odluka biti obvezujuća za Uniju, primjereno je utvrditi stajalište koje treba zauzeti u ime Unije u okviru Vijeća ministara AKP-a i EU-a.

               DONIJELO JE OVU ODLUKU:

               Članak 1.

               1.Stajalište koje treba zauzeti u ime Unije u Vijeću ministara AKP-a i EU-a u pogledu revizije Priloga I.C Sporazumu o partnerstvu između AKP-a i EU-a temelji se na nacrtu akta Vijeća ministara AKP-a i EU-a priloženom ovoj Odluci.

               2. Predstavnici Unije u Vijeću ministara AKP-a i EU-a mogu prihvatiti manje izmjene nacrta Odluke bez daljnje odluke Vijeća.

               Članak 2.

               Nakon njezina donošenja, Odluka Vijeća ministara AKP-a i EU-a objavljuje se u Službenom listu Europske unije.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Sporazum (SL L 317, 15.12.2000., str. 3.) kako je izmijenjen Sporazumom potpisanim u Luxembourgu 25. lipnja 2005. (SL L 209, 11.8.2005., str. 27.) i Sporazumom potpisanim u Ougadougouu 22. lipnja 2010. (SL L 287, 4.11.2010., str. 3.).

                     (2)

                        Odluka br. 1/2013 Vijeća ministara AKP-a i EU-a od 7. lipnja 2013. kojom se donosi protokol o višegodišnjem financijskom okviru za razdoblje 2014.–2020. u skladu sa Sporazumom o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, SL L 173 od 26.6.2013.

                     (3)

                        Presuda Suda od 7. listopada 2014., Njemačka/Vijeće, Predmet C-399/12, ECLI:EU:C:2014:2258, točke od 61. do 64.

                     (4)

                        Sporazum (SL L 317, 15.12.2000., str. 3.) kako je izmijenjen Sporazumom potpisanim u Luxembourgu 25. lipnja 2005. (SL L 209, 11.8.2005., str. 27.) i Sporazumom potpisanim u Ougadougouu 22. lipnja 2010. (SL L 287, 4.11.2010., str. 3.).

                     (5)

                        Odluka br. 1/2013 Vijeća ministara AKP-a i EU-a od 7. lipnja 2013. kojom se usvaja protokol o višegodišnjem financijskom okviru za razdoblje 2014.–2020. u skladu sa Sporazumom o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, SL L 173 od 26.6.2013.

    ---documentbreak---

               EUROPSKA KOMISIJA
            Bruxelles,9.3.2018.
            COM(2018) 121 final
            PRILOG

            PrijedloguODLUKE VIJEĆA
            o stajalištu koje će se zauzeti u ime Europske unije u Vijeću ministara AKP-a i EU-a u pogledu revizije Priloga I.C Sporazumu o partnerstvu između AKP-a i EU-a

               PRILOG

               ODLUKA BR. ... /2018

               VIJEĆA MINISTARA AKP-a I EU-a,

               od ../../2018.

               u pogledu revizije Priloga I.C Sporazumu o partnerstvu između AKP-a i EU-a

               VIJEĆE MINISTARA AKP-a I EU-a,

               uzimajući u obzir Sporazum o partnerstvu između članica Skupine afričkih, karipskih i pacifičkih država, s jedne strane, i Europske zajednice i njezinih država članica, s druge strane
                  1
               , (dalje u tekstu „Sporazum o partnerstvu između AKP-a i EU-a”), a posebno njegov članak 15. stavak 2., u vezi s njegovim člankom 100.,

               budući da:

               (1)U skladu s člankom 15. stavkom 2. Sporazuma o partnerstvu između AKP-a i EU-a, dužnosti Vijeća ministara uključuju donošenje odluke kojom se osigurava djelotvorna i učinkovita provedba Sporazuma.

               (2)U članku 100. Sporazuma o partnerstvu između AKP-a i EU-a navodi se da Vijeće ministara AKP-a i EU-a, na temelju preporuke Odbora AKP-a i EU-a za suradnju u financiranju razvoja, može revidirati, pregledati i/ili izmijeniti priloge tom Sporazumu.

               (3)Prilog I.C Sporazumu o partnerstvu između AKP-a i EU-a potrebno je izmijeniti radi preraspodjele sredstava iz instrumenata za suradnju u okviru Europskog fonda za razvoj instrumentu za suradnju unutar AKP-a i međuregionalnu suradnju.

               Preraspodijeljena sredstva trebaju doprinijeti financiranju inicijativa „Spotlight” i Globalnog partnerstva za obrazovanje (GPE).

               Inicijativa „Spotlight” zajednička je inicijativa EU-a i UN-a čija je svrha spriječiti i odgovoriti na nasilje nad ženama i djevojčicama u ciljnim zemljama. Na temelju dokaza inicijativa „Spotlight” bit će usmjerena na posebne oblike seksualnog i rodno uvjetovanog nasilja koji prevladavaju ili su vrlo rašireni u određenim regijama te će se tako doprinijeti postizanju 5. cilja održivog razvoja – rodne ravnopravnosti.

               Glavni je cilj GPE-a aktivno poduzimanje mjera na globalnoj i nacionalnoj razini u cilju postizanja kvalitetnog obrazovanja i učenja za sve uključivim partnerstvom, usmjerenošću na djelotvorne obrazovne sustave i financiranjem osnovnog obrazovanja. Obje su inicijative u skladu sa Sporazumom o partnerstvu iz Cotonoua te s programom za održivi razvoj do 2030., kojima se promiče sveobuhvatniji pristup ljudskom razvoju. U pogledu obrazovanja, tim se pristupom omogućava veća podrška uključivom i pravičnom kvalitetnom obrazovanju za sve i cjeloživotnom učenju (4. cilj održivog razvoja), s posebnim naglaskom na promicanje rodne ravnopravnosti (5. cilj održivog razvoja).

               ODLUČIO JE:

               Članak 1.

               1.Kako bi se ispunili programski zahtjevi, financiranje u okviru Europskog razvojnog fonda preraspodijelit će se između sredstava dodijeljenih instrumentima za suradnju navedenima u Prilogu I.C Sporazumu o partnerstvu između AKP-a i EU-a.

               2.Iznos od 425 milijuna EUR treba preraspodijeliti iz opće pričuve za nacionalne i regionalne okvirne programe navedene u točki 2. podtočki (a) Priloga I.C u programe za suradnju unutar AKP-a i za međuregionalnu suradnju navedene u točki 2. podtočki (b) Priloga I.C kako slijedi:

               –iznos od 350 milijuna EUR dodjeljuje se inicijativi „Spotlight”,

               –iznos od 75 milijuna EUR dodjeljuje se Globalnom partnerstvu za obrazovanje.

               Članak 2.

               Zbog preraspodjele sredstava na temelju članka 1., tekst Priloga I.C Sporazumu o partnerstvu između AKP-a i EU-a mijenja se kako slijedi:

               1.Točka 2. podtočka (a) Priloga I.C Sporazumu o partnerstvu između AKP-a i EU-a zamjenjuje se sljedećim:

               „(a)
                     23 940 milijuna EUR za financiranje nacionalnih i regionalnih okvirnih programa. Ta će se dodijeljena sredstva koristiti za financiranje:

               i.
                     nacionalnih okvirnih programa pojedinih država AKP-a u skladu s člancima od 1. do 5. Priloga IV. Sporazumu, koji se odnose na postupke provedbe i upravljanja;

               ii.
                     regionalnih okvirnih programa za potporu regionalne i međuregionalne suradnje i regionalne integracije u državama AKP-a u skladu s člancima od 6. do 11. Priloga IV. Sporazumu, koji se odnose na postupke provedbe i upravljanja;”

               2.Točka 2. podtočka (b) Priloga I.C Sporazumu o partnerstvu između AKP-a i EU-a zamjenjuje se sljedećim:

               „(b)
                     4 015 milijuna EUR za financiranje suradnje unutar AKP-a i međuregionalne suradnje više ili svih država AKP-a u skladu s člancima od 12. do 14. Priloga IV. Sporazumu, koji se odnose na postupke provedbe i upravljanja. Ta omotnica uključuje potporu zajedničkim institucijama i tijelima osnovanima na temelju ovog Sporazuma. Uključuje i pomoć za rashode poslovanja Tajništva AKP-a iz točaka 1. i 2. Protokola br. 1 o rashodima poslovanja zajedničkih institucija”.

               Članak 3.

               Ova Odluka stupa na snagu na dan donošenja.

               Sastavljeno u […] […]

                     Za Vijeće ministara AKP-a i EU-a

                     Predsjednik

                     (1)

                        Sporazum (SL L 317, 15.12.2000., str. 3.) kako je izmijenjen Sporazumom potpisanim u Luxembourgu 25. lipnja 2005. (SL L 209, 11.8.2005., str. 27.) i Sporazumom potpisanim u Ougadougouu 22. lipnja 2010. (SL L 287, 4.11.2010., str. 3.)


               EUROPSKA KOMISIJA
            Bruxelles, 12.3.2018.
            COM(2018) 122 final
            2018/0056(NLE)
            Prijedlog
            ODLUKE VIJEĆA
            o stajalištu koje treba zauzeti u ime Unije na 99. sjednici Odbora za pomorsku sigurnost Međunarodne pomorske organizacije u pogledu donošenja izmjena pravila II-1/1 i II-1/8-1 Konvencije SOLAS, odobrenja odgovarajućih smjernica za računalnu potporu stabilnosti za kapetana u slučaju naplavljivanja za postojeće putničke brodove i donošenja izmjena Međunarodnog kodeksa o postupcima ispitivanja vatrootpornosti, 2010.

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije na 99. sjednici Odbora za pomorsku sigurnost Međunarodne pomorske organizacije s obzirom na predviđeno donošenje izmjena pravila II-1/1 i II-1/8-1 Konvencije SOLAS te odgovarajućih smjernica za računalnu potporu stabilnosti za kapetana u slučaju naplavljivanja za postojeće putničke brodove i izmjena Međunarodnog kodeksa o postupcima ispitivanja vatrootpornosti, 2010. (Kodeks FTP 2010).

               2.Kontekst prijedloga

               2.1.Konvencija o Međunarodnoj pomorskoj organizaciji (IMO)

               Konvencijom o Međunarodnoj pomorskoj organizaciji (IMO) uspostavljen je IMO, čija je svrha funkcionirati kao forum za suradnju vlada u području regulative i praksi koje propisuju, a odnose se na tehnička pitanja svih vrsta koja utječu na brodski prijevoz u međunarodnoj trgovini i poticati opće prihvaćanje najviših mogućih standarda u pitanjima koja se tiču pomorske sigurnosti, sposobnosti navigacije te sprječavanja i kontrole zagađenja mora s brodova, uz promicanje ravnopravnih uvjeta, kao i rješavati povezana administrativna i pravna pitanja.

               Konvencija je stupila na snagu 17. ožujka 1958.

               Sve države članice EU-a stranke su Konvencije.

               Sve države članice stranke su Međunarodne konvencije o zaštiti ljudskih života na moru (SOLAS) iz 1974., koja je stupila na snagu 25. svibnja 1980. Unija nije stranka SOLAS-a.

               2.2.Međunarodna pomorska organizacija

               Međunarodna pomorska organizacija (IMO) specijalizirana je agencija Ujedinjenih naroda nadležna za sigurnost i zaštitu pomorskog prometa te sprečavanje pomorskog onečišćenja s brodova. To je globalna institucija koja postavlja standarde sigurnosti, zaštite i utjecaja na okoliš međunarodnog pomorskog prometa. Glavna joj je uloga stvaranje poštenog i djelotvornog, univerzalno prihvaćenog i univerzalno primijenjenog regulatornog okvira za pomorski sektor.

               Organizaciji se mogu pridružiti sve države, i sve su države članice EU-a članice IMO-a. Europska komisija ima status promatrača u Međunarodnoj pomorskoj organizaciji (IMO) od 1974. na temelju Dogovora za suradnju i međusobnu pomoć Međuvladine pomorske savjetodavne organizacije (IMCO)
                  1
                i Komisije Europskih zajednica o pitanjima koja su u zajedničkom interesu stranaka.

               Odbor za pomorsku sigurnost IMO-a sastoji se od svih članica IMO-a i sastaje se najmanje jedanput godišnje. Razmatra sva pitanja iz djelokruga Organizacije koja se odnose na navigacijska pomagala, konstrukciju i opremu brodova, posadu zaduženu za sigurnost, pravila za sprječavanje sudara, postupanje s opasnim teretom, postupke i zahtjeve koji se odnose na sigurnost na moru, hidrografske podatke, brodske dnevnike i navigacijske zapise, istraživanje pomorskih nesreća, spašavanje i vađenje te sva druga pitanja koja izravno utječu na sigurnost na moru.

               Odbor za pomorsku sigurnost IMO-a osigurava instrumente za izvršavanje dužnosti koje mu povjerava Konvencija IMO-a, Skupština IMO-a ili Vijeće IMO-a, kao i svih dužnosti u prethodno navedenom djelokrugu koje mu mogu biti dodijeljene posredstvom ili u okviru bilo kojeg drugog međunarodnog instrumenta, a IMO ih prihvati. Odluke Odbora za pomorsku sigurnost i njegovih pomoćnih tijela donose se većinom glasova članova.

               2.3.Predviđeni akt Odbora za pomorsku sigurnost IMO-a

               Predviđeno je da će od 16. do 25. svibnja 2018. na 99. sjednici (MSC99) Odbor za pomorsku sigurnost donijeti izmjene pravila II-1/1 i II-1/8-1 Konvencije SOLAS i odgovarajuće smjernice za računalnu potporu stabilnosti za kapetana u slučaju naplavljivanja za postojeće putničke brodove i izmjene Međunarodnog kodeksa o postupcima ispitivanja vatrootpornosti, 2010. (Kodeks FTP 2010).

               Svrha je predviđenih izmjena pravila II-1/1 i II-1/8-1 Konvencije SOLAS proširiti zahtjev iz pravila II-1/8-1.3 Konvencije SOLAS u pogledu računalne potpore stabilnosti za kapetana u slučaju naplavljivanja na postojeće putničke brodove.

               Svrha je predviđene izmjene Kodeksa FTP 2010 dokidanje razlike u zahtjevima u pogledu zaštite od požara u Kodeksu između brodova koji prevoze manje od 36 putnika i brodova koji prevoze više od 36 putnika, kako bi se razjasnila primjena zahtjeva za otkrivene podne obloge iz Priloga 3., tablice 1. Kodeksa FTP 2010 na putničke brodove te se ti zahtjevi primjenjivali i na putničke brodove koji prevoze manje od 36 putnika.

               3.Stajalište koje treba zauzeti u ime Unije

               3.1.Izmjene pravila II-1/1 i II-1/8-1 Konvencije SOLAS i odgovarajuće smjernice za računalnu potporu stabilnosti za kapetana u slučaju naplavljivanja za postojeće putničke brodove

               Na 94. sjednici Odbora za pomorsku sigurnost (MSC 94) održanoj u Londonu od 17. do 21. studenoga 2014. Bahami i drugi uspješno su zatražili novi ishod (MSC 94/6/1) u pogledu izmjena pravila II-1/1 i II-1/8-1 Konvencije SOLAS.

               Slijedom toga, na trećoj sjednici Pododbora IMO-a za projektiranje i gradnju brodova (SDC 3) koja je održana u Londonu od 18. do 22. siječnja 2016. utvrđeno je da je Radna skupina za pregrađivanje i stabilitet u oštećenom stanju tek u kratkim crtama raspravila prijedlog o proširivanju zahtjeva iz pravila II-1/8-1.3 Konvencije SOLAS u pogledu računalne potpore stabilnosti za kapetana u slučaju naplavljivanja na postojeće putničke brodove, a koji se odnosi na potporu kapetanu u smislu redovno ažuriranih informacija o preostalom stabilitetu broda u oštećenom stanju nakon incidenta naplavljivanja.

               Iako je na sjednici Radne skupine za pregrađivanje i stabilitet u oštećenom stanju rečeno da su predložene izmjene pravila II-1/8-1.3 Konvencije SOLAS dovoljne da ih se može uzeti u obzir za dovršavanje na četvrtoj sjednici Pododbora IMO-a za projektiranje i gradnju brodova (SDC 4), zaključak SDC 3 je također bio da će biti potrebna daljnja razmatranja kad je riječ o provedbi nacrta revidiranih „Smjernica u pogledu operativnih informacija za kapetane putničkih brodova za siguran povratak u luku vlastitim pogonom ili tegljenjem” (MSC.1/Circ.1400) kad je riječ o postojećim putničkim brodovima, i pozvalo se na podnošenje prijedloga za SDC 4.

               SDC 4 je održan u Londonu od 13. do 17. veljače 2017. te je na njemu raspravljeno kako se pravila II-1/8-1.3 Konvencije SOLAS mogu primijeniti na postojeće putničke brodove i prihvaćeno stajalište da bi s obzirom na sva ograničenja u pogledu primjene sadašnjih smjernica, tj. MSC.1/Circ.1400, MSC.1/Circ.1532 i MSC.1/Circ.1229, rješenje trebalo biti uspostavljanje novog skupa smjernica za računala za stabilitet i za podršku s kopna za putničke brodove izgrađene prije 1. siječnja 2014.

               SDC 4 je odobrio nacrt izmjena pravila II-1/1 i II-1/8-1 Konvencije SOLAS u vezi s računalnom potporom stabilnosti za kapetana u slučaju naplavljivanja za postojeće putničke brodove (SDC 4/16, Prilog 2.), ali nije mogao odlučiti o postupku za stupanje na snagu predloženih izmjena, zbog činjenice da bi složenost kriterija za računala za stabilitet u novim smjernicama utjecala na datum od kojeg bi se mogao primjenjivati novi nacrt pravila za postojeće putničke brodove.

               Na 98. sjednici Odbora za pomorsku sigurnost (MSC 98) održanoj u Londonu od 7. do 16. lipnja 2017. odobreni su nacrti izmjena pravila II-1/1 i II-1/8-1 Konvencije SOLAS kako bi ih se moglo donijeti na sjednici MSC 99, podložno uvjetu da se na petoj sjednici Pododbora IMO-a za projektiranje i gradnju brodova (SDC 5) potvrdi datum od kojeg će se primjenjivati nacrt pravila Konvencije SOLAS II-1/8-1.3 i dovrši nacrt smjernica za računala za stabilitet i za podršku s kopna za putničke brodove izgrađene prije 1. siječnja 2014. Na sjednici SDC 5 u Londonu od 22. do 26. siječnja 2018. dogovoreno je da putnički brodovi izgrađeni prije 1. siječnja 2014. moraju biti u skladu s pravilima II-1/8-1.3.1 Konvencije SOLAS najkasnije do prvog obnovnog pregleda po isteku pet godina nakon datuma stupanja na snagu. Nadalje, na sjednici SDC 5 dogovoreno je da će taj pododbor podnijeti s tim povezane smjernice na odobravanje Odboru za pomorsku sigurnost na njegovoj 99. sjednici.

               Izmjene pravila II-1/1 i II-1/8-1 Konvencije SOLAS navedene su u Prilogu 13. dokumentu IMO-a MSC 98/23/Add.1. U stavku 10.9. izvješća sa 98. sjednice Odbora za pomorsku sigurnost (MSC 98/23) navodi se da će se te izmjene donijeti na njegovoj 99. sjednici (MSC 99).

               3.2.Izmjene Kodeksa FTP 2010

               Na trećem zasjedanju Pododbora IMO-a za brodske sustave i opremu (SSE 3) održanom u Londonu od 14. do 18. ožujka 2016. razmatrano je trebaju li se odredbe koje se odnose na zahtjeve za otkrivene podne obloge iz Priloga 3., tablice 1. Kodeksa FTP 2010 koje se primjenjuju na putničke brodove koji prevoze više od 36 putnika primjenjivati i na putničke brodove koji prevoze manje od 36 putnika. SSE 3 je prihvatio mišljenje da bi se smjernice u pogledu zahtjeva za otkrivene podne obloge koje se primjenjuju na putničke brodove koji prevoze više od 36 putnika trebale primjenjivati i na putničke brodove koji prevoze manje od 36 putnika. Slijedom toga SSE 3 se suglasio da će dati uputu Radnoj skupini za zaštitu od požara da dalje razmotri to pitanje i u skladu s tim savjetuje Pododbor.

               U pogledu odredaba Priloga 3., tablice 1. Kodeksa FTP 2010, i s obzirom na to da se Radna skupina za zaštitu od požara na SSE 3 suglasila da bi se Prilog 3., tablica 1. Kodeksa FTP 2010 trebao primjenjivati i na putničke brodove koji prevoze manje od 36 putnika te da je moguće rješenje izbrisati sintagmu „koji prevoze više od 36 putnika”.

               Međutim, to moguće rješenje nije izneseno na 97. sjednici Odbora za pomorsku sigurnost (MSC 97) održanoj u Londonu od 21. do 25. studenoga 2016. jer je SSE 3 razmatrao to pitanje pod točkom dnevnog reda „ujednačeno tumačenje odredaba konvencija IMO-a povezanih sa sigurnošću, zaštitom i okolišem”.

               Stoga su predložene izmjene Kodeksa FTP 2010 razmotrene i odobrene na 98. sjednici Odbora za pomorsku sigurnost s planom da ih se donese na 99. sjednici Odbora za pomorsku sigurnost.

               Izmjene Kodeksa FTP 2010 iznesene su u Prilogu 25. izvješću s 98. sjednice Odbora za pomorsku sigurnost (MSC 98/23/Add.1). U stavku 12.47. izvješća sa 98. sjednice Odbora za pomorsku sigurnost (MSC 98/23) navodi se da će se te izmjene donijeti na njegovoj 99. sjednici.

               3.3.Relevantno zakonodavstvo EU-a i nadležnost EU-a

               3.3.1.Izmjene pravila II-1/1 i II-1/8-1 Konvencije SOLAS i odgovarajuće smjernice za računalnu potporu stabilnosti za kapetana u slučaju naplavljivanja za postojeće putničke brodove

               Člankom 6. stavkom 2. točkom (a) podtočkom i. Direktive 2009/45/EZ Europskog parlamenta i Vijeća o sigurnosnim pravilima i normama za putničke brodove utvrđeno je da novi putnički brodovi klase A moraju u potpunosti ispunjavati zahtjeve Konvencije SOLAS iz 1974., kako je izmijenjena.

               3.3.2.Izmjene Kodeksa FTP 2010

               U Kodeksu FTP 2010 izneseni su međunarodni zahtjevi za laboratorijsko ispitivanje, homologaciju i postupke ispitivanja vatrootpornosti za proizvode navedene u poglavlju II-2 Konvencije SOLAS (koje obuhvaća propise o zaštiti od požara, otkrivanju i gašenju vatre). Izmjene Međunarodne konvencije o zaštiti ljudskih života na moru (SOLAS) kojima je Međunarodni kodeks o primjeni postupaka protupožarnog ispitivanja (Kodeks FTP 2010) postao obvezan stupile su na snagu 1. srpnja 2012. (Rezolucija MSC.307(88)).

               Člankom 6. stavkom 2. točkom (a) podtočkom i. Direktive 2009/45/EZ Europskog parlamenta i Vijeća o sigurnosnim pravilima i normama za putničke brodove utvrđeno je da novi putnički brodovi klase A moraju u potpunosti ispunjavati zahtjeve Konvencije SOLAS iz 1974., kako je izmijenjena. Nadalje, poglavljem II-2 dijelom A i dijelom B Priloga I. Direktivi 2009/45/EZ propisuje se primjena Kodeksa o sustavima za zaštitu od požara koji je donesen rezolucijom MSC.98(73) na brodove klasa B, C i D izgrađene 1. siječnja 2003. ili nakon tog datuma.

               3.3.3.Nadležnost EU-a

               Izmjene pravila II-1/1 i II-1/8-1 Konvencije SOLAS i odgovarajuće smjernice za računalnu potporu stabilnosti za kapetana u slučaju naplavljivanja za postojeće putničke brodove i izmjene Kodeksa FTP 2010 utjecale bi na pravo EU-a primjenom Direktive 2009/45/EZ.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Članak 218. stavak 9. UFEU-a primjenjuje se neovisno o tome je li Unija članica tijela ili stranka sporazuma
                  2
               .

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  3
               .

               4.1.2.Primjena u ovom slučaju

               Odbor za pomorsku sigurnost IMO-a tijelo je osnovano na temelju sporazuma, konkretno Konvencije o Međunarodnoj pomorskoj organizaciji.

               Akti koje donosi Odbor za pomorsku sigurnost IMO-a akti su koji proizvode pravne učinke. Predviđeni akti mogu presudno utjecati na sadržaj prava EU-a, konkretno Direktivu 2009/45/EZ Europskog parlamenta i Vijeća o sigurnosnim pravilima i normama za putničke brodove. To je zato što je u Direktivi 2009/45/EZ utvrđeno da novi putnički brodovi klase A moraju u potpunosti ispunjavati zahtjeve Konvencije SOLAS iz 1974., kako je izmijenjena, kako je navedeno u prethodnim točkama 3.1. i 3.2.

               Stoga bi izmjene pravila II-1/1 i II-1/8-1 Konvencije SOLAS i odgovarajuće smjernice za računalnu potporu stabilnosti za kapetana u slučaju naplavljivanja za postojeće putničke brodove i izmjene Kodeksa FTP 2010 utjecale na pravo EU-a primjenom Direktive 2009/45/EZ.

               Predviđenim aktima ne dopunjuje se i ne mijenja institucijski okvir sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se donosi stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnosi se na pomorski prijevoz. Stoga je materijalna pravna osnova predložene odluke članak 100. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 100. stavak 2. UFEU-a u vezi s člankom 218. stavkom 9. UFEU-a.

               2018/0056 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Unije na 99. sjednici Odbora za pomorsku sigurnost Međunarodne pomorske organizacije u pogledu donošenja izmjena pravila II-1/1 i II-1/8-1 Konvencije SOLAS, odobrenja odgovarajućih smjernica za računalnu potporu stabilnosti za kapetana u slučaju naplavljivanja za postojeće putničke brodove i donošenja izmjena Međunarodnog kodeksa o postupcima ispitivanja vatrootpornosti, 2010.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Cilj djelovanja Unije u području pomorskog prometa trebao bi biti poboljšanje pomorske sigurnosti.

               (2)Konvencija o Međunarodnoj pomorskoj organizaciji („IMO”) stupila je na snagu 17. ožujka 1958.

               (3)IMO je specijalizirana agencija Ujedinjenih naroda nadležna za sigurnost i zaštitu pomorskog prometa. U skladu s člankom 28. stavkom (b) Konvencije o Međunarodnoj pomorskoj organizaciji Odbor za pomorsku sigurnost, koji je odbor IMO-a, osigurava instrumente za izvršavanje svih dužnosti koje mu povjerava u skladu s tom Konvencijom Skupština IMO-a ili Vijeće IMO-a, kao i svih dužnosti obuhvaćenih područjem primjene tog članka koje mogu biti dodijeljene Odboru za pomorsku sigurnost u okviru bilo kojeg drugog međunarodnog instrumenta, a IMO ih prihvati.

               (4)Međunarodna konvencija o zaštiti ljudskih života na moru (Konvencija SOLAS) stupila je na snagu 25. svibnja 1980.

               (5) U skladu s člankom VIII. stavkom (b) točkom iii. Konvencije SOLAS, Odbor za pomorsku sigurnost IMO-a može donijeti izmjene konvencije SOLAS.

                (6)Predviđeno je da će Odbor za pomorsku sigurnost na svojoj 99. sjednici od 16. do 25. svibnja 2018. (MSC 99) donijeti izmjene pravila II-1/1 i II-1/8-1 i odgovarajuće smjernice za računalnu potporu stabilnosti za kapetana u slučaju naplavljivanja za postojeće putničke brodove te Međunarodnog kodeksa o postupcima ispitivanja vatrootpornosti, 2010. (Kodeks FTP 2010).

               (7)Primjereno je utvrditi stajalište koje će se zauzeti u ime Unije na sjednici MSC 99, jer će izmjene pravila II-1/1 i II-1/8-1 Konvencije SOLAS i odgovarajuće smjernice za računalnu potporu stabilnosti za kapetana u slučaju naplavljivanja za postojeće putničke brodove te Kodeksa FTP moći presudno utjecati na sadržaj prava Unije, konkretno na Direktivu 2009/45/EZ Europskog parlamenta i Vijeća
                  4
               .

               (8)Izmjene pravila Konvencije SOLAS II-1/1 i II-1/8-1 i smjernice za računalnu potporu stabilnosti za kapetana osiguravanjem redovno ažuriranih informacija o preostalom stabilitetu broda u oštećenom stanju nakon incidenta naplavljivanja trebale bi za rezultat imati uspostavljanje operativnih smjernica za postojeće putničke brodove.

               (9)Izmjene Kodeksa FTP koje se odnose na zahtjeve u pogledu ispitivanja otkrivenih podnih obloga trebale bi biti takve da osiguravaju da se te odredbe primjenjuju i na putničke brodove koji prevoze manje od 36 putnika.

               (10)Stajalište Unije trebaju zajednički zastupati države članice Unije koje su članice Odbora za pomorsku sigurnost Međunarodne pomorske organizacije,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 99. sjednici Odbora za pomorsku sigurnost Međunarodne pomorske organizacije je sljedeće:

               (a) složiti se s izmjenama pravila Konvencije SOLAS II-1/1 i II-1/8-1 i odgovarajućim smjernicama iz Priloga 13. dokumentu IMO-a MSC 98/23/Add.1. koje su priložene ovoj Odluci;

               (b) složiti se s izmjenama tablice 1. iz Priloga 3. Međunarodnom kodeksu o postupcima ispitivanja vatrootpornosti, 2010. kako su navedene u Prilogu 25. dokumentu IMO-a MSC 98/23/Add.1. i priložene ovoj Odluci.

               Članak 2.

               1. Stajališta iz članka 1. točaka (a) i (b) izražavaju države članice Unije koje su članice Odbora za pomorsku sigurnost Međunarodne pomorske organizacije, djelujući zajednički.

               2. Manje promjene stajalištâ iz članka 1. točaka (a) i (b) mogu se dogovoriti bez daljnje odluke Vijeća.

               Ova je Odluka upućena državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Ime je promijenjeno 1982. u Međunarodnu pomorsku organizaciju (IMO).

                     (2)

                        Predmet C-399/12 Njemačka protiv Vijeća (OIV), ECLI:EU:C:2014:2258, točka 64.

                     (3)

                        Predmet C-399/12 Njemačka protiv Vijeća (OIV), ECLI:EU:C:2014:2258, točke 61.–64.

                     (4)

                        Direktiva 2009/45/EZ Europskog parlamenta i Vijeća od 6. svibnja 2009. o sigurnosnim pravilima i normama za putničke brodove (SL L 163, 25.6.2009., str. 1.).